Foto’s: Vir altyd ŉ vriend in dié gansKyle die gans saam met Mike Jivanjee (Foto: Instagram) Toe Mike Jivanjee van Oregon in Amerika twee jaar gelede ŉ baba-gansie van verdrinking en bote in ŉ meer gered het, het hy nie besef hy maak van dié gans ŉ lewenslange vriend nie. Jivanjee het dié gansie in die Oswego-meer in Oregon met ŉ handdoek opgeskep nadat dié se ma en die res van die kroos, hom daar gelos het. Hoewel hy die gans se ma bykans 100 m verder kon opspoor, het sy die gans verwerp en hom weer agtergelaat. “Ek het die gansie toe huis toe gevat en besluit ek sal haar grootmaak en dan weer loslaat wanneer sy groot genoeg is,” het hy aan die webwerf Metro vertel. Jivanjee het die gans Kyle genoem. “Ek het telkemale probeer om haar vry te laat, maar sy het elke keer net teruggevlieg. Ek het Kyle al meer as 8 km ver êrens gelos en sy kom elke keer bloot terug.” Ganse het ŉ baie goeie sin vir rigting, byna soos ŉ ingeboude kompas. “Kyle se persoonlikheid is baie soos dié van ŉ mens. Sy kan baie jaloers raak as ek te veel aandag aan ander mense gee. Sy raak ook vies en gaps dan goed van ander bote af en gooi dit in die water, of sy kan baie oulik wees en heeldag op my skoot sit. Sy is veral ŉ groot aanhanger van die Discovery-kanaal en die Ellen Show,” het hy bygevoeg. Vir meer foto’s en daaglikse nuwe inligting, besoek Kyle se Instagram. Bron: Metro